Solidariteit Beweging wil na grondwethof oor inperking - Solidariteit Beweging
Die Solidariteit Beweging het vandag gesê dat hy besig is om senior regslui te raadpleeg met die doel om uiteindelik die grondwethof te nader om die regering te verplig om die huidige nasionale inperking meer na streeksvlak af te wentel.
Volgens die Beweging is daar geen rede hoekom die volgehoue, irrasionele inperkingsmaatreëls wat tans in Suid-Afrika geld, nie so gou as moontlik in verskeie streke na vlak 1 verslap behoort te word nie. Volgens die Oxford Government Response Stringency Index is Suid-Afrika tans een van die lande met die strengste inperkingsmaatreëls.
Dit volg nadat dit al hoe duideliker word dat Suid-Afrika reeds die moontlike voordeel uit ŉ grendelstaat bereik het en dat ŉ verdere uitgerekte inperking nie die infeksiekoers van die virus sal demp nie, maar meer werklose uitgelewerde mense tot gevolg sal hê. Die Beweging het dit gestel dat hoewel die virus nog nie sy piek bereik het nie, die inperking in sy huidige formaat nie hierdie gebeurtenis sal keer nie.
Volgens Flip Buys, voorsitter van die Solidariteit Beweging, is die ANC besig om met die inperking mense se werk te saboteer. “Dit wil voorkom of die regering se voorgestelde fragmentering van inperking op verskillende streke en provinsies bloot lippediens was. Dit is ondenkbaar dat die Limpopo- en Noordwes-provinsies, waar tans onderskeidelik 17 en 29 aktiewe gevalle in die hele provinsie voorkom, steeds op vlak 4 van die inperking is. Voorts het Mpumalanga 33 en die Noord-Kaap 12 aktiewe gevalle, terwyl mense reg oor hierdie provinsies nie kan werk om vir hul kinders kos te voorsien nie,” het Buys gesê.
Volgens Buys is daar geen sin daarin om die hele land, of selfs hele provinsies so streng in te perk nie. Provinsies wat ŉ lae infeksiekoers het, kan realisties gesproke tot vlak 1 verlaag en slegs gemonitor word. “Die idee van die inperking was om te verhoed dat die gesondheidstelsel oorweldig word. ŉ Benadering wat meer federaal van aard is, sal steeds hierdie doelwit bereik terwyl die virus deur verskillende streke beweeg,” het Buys gesê.
Buys benadruk dit dat die tyd nou aangebreek het om die maatreëls dringend te verslap sodat soveel as moontlik mense waar die infeksiekoers laer is, toegelaat kan word om veilig terug te keer werk toe. “Mense kan nie langer verhinder word om na hul gesinne om te sien nie. Die terugkeer na die werk moet geskied terwyl veiligheid en higiëne in die werkplek steeds ŉ hoë prioriteit geniet,” het Buys afgesluit.